Naturfotografen Robert Ahrenhold fik noget af en oplevelse gennem sit kamera.

- Jeg tænkte what the fuck. Naturfotograf Robert Ahrenhold var mandag aften taget til Agger Tange for at lede efter hættemåger og terner. Men det skulle ende med, at han kom hjem med nogle ganske andre billeder. I vandet ud for tangen gjorde han en særlig iagtagelse gennem sit teleobjektiv. - Jeg kunne se både en arm og en tå med negle stikke op, forklarer han dagen derpå. Robert Ahrenhold, der er født i USA, men har boet i Danmark i 25 år, fortæller, at han koblede det menneskelignende fund til historierne om narkofiskerne i Hanstholm. - Men samtidig tænker jeg, at jeg ikke er i USA. Jeg er i fredelige Danmark, forklarer Robert Ahrenhold, der har delt sine billeder på Facebook under kunsternavnet Shanti Lfe. 'Heldigvis ikke en krimi' Han kontaktede derfor politiet og delte billeder af det menneskelignende fund. Kort før klokken 20 blev der iværksat en mindre redningsaktion. Hurtigt stod det klart, at der ikke var tale om et menneske, men i stedet en dukke. - Heldigvis var det ikke en krimi, jeg var med i, siger Robert Ahrenhold med et grin. Henrik Jensen, der er fungerende politikommissær ved lokalpolitiet i Thisted, bekræfter, at politiet mandag blev gjort opmærksom på det menneskelignende fund. - Det reagerede vi på, og der blev iværksat en mindre redningsaktion, hvor man kunne konstatere, at der var tale om en dukke, siger han. Dukken er nu blevet destrueret, oplyser politikommissæren. Henrik Jensen fortæller, at dukken efter alt at dømme stammer fra en efterladt båd, der har ligget forankret ud for Agger Tange siden efteråret 2022. I skrivende stund er det uvist, hvor længe båden skal blive liggende ud for tangen.